## Pravilnik o načinu i sadržaju provođenja stručnog nadzora u djelatnosti socijalne skrbi

### NN 79/2008 (9.7.2008.), Pravilnik o načinu i sadržaju provođenja stručnog nadzora u djelatnosti socijalne skrbi

# MINISTARSTVO ZDRAVSTVA I SOCIJALNE SKRBI

**2591**

Na temelju članka 173. stavka 3. Zakona o socijalnoj skrbi (»Narodne novine«,
broj 73/97, 27/01, 59/01, 82/01, 103/03, 44/06 i 79/07), ministar zdravstva i
socijalne skrbi donosi

## PRAVILNIK

### O NAČINU I SADRŽAJU PROVOĐENJA STRUČNOG NADZORA U DJELATNOSTI SOCIJALNE SKRBI

Članak 1.

Ovim Pravilnikom propisuje se način i sadržaj provođenja stručnog nadzora (u
daljnjem tekstu: nadzor) nad domom socijalne skrbi, obiteljskim domom, centrom
za pomoć i njegu, te drugom pravnom ili fizičkom osobom koja korisnicima u
djelatnosti socijalne skrbi pruža usluge skrbi izvan vlastite obitelji.

Članak 2.

Nadzor nad stručnim radom provode inspektori, viši inspektori i drugi ovlašteni
državni službenici ministarstva nadležnog za poslove socijalne skrbi (u daljnjem
tekstu: inspektor).

Članak 3.

Pojedine stručne radnje u obavljanju nadzora, za čije se izvršenje zahtijeva
posebna stručnost, provodit će uz inspektora jedan ili više stručnjaka
odgovarajućeg profila s liste stručnjaka koju donosi ministar nadležan za
poslove socijalne skrbi (u daljnjem tekstu: ministar).
Odlukom ministra pobliže se uređuje ovlaštenje stručnjaka za provođenje
pojedinih stručnih radnji iz stavka 1. ovoga članka.

Članak 4.

Inspektor ima iskaznicu kojom dokazuje službeno svojstvo i ovlasti, a prije
početka provođenja nadzora predstavlja se službenom iskaznicom.
Drugi državni službenici ministarstva nadležnog za socijalnu skrb i stručnjak/ci
iz članka 3. ovoga Pravilnika dokazuju službeno svojstvo ovlaštenjem za
provođenje nadzora izdano od ministra.

Članak 5.

Inspektor je samostalan u obavljanju poslova nadzora, u okviru prava i dužnosti
koje su utvrđene zakonom, a drugi državni službenici ministarstva nadležnog za
socijalnu skrb i stručnjak iz članka 3. ovoga Pravilnika, samostalni su u
obavljanju poslova nadzora u okviru prava i dužnosti koje su utvrđene
ovlaštenjem iz članka 3. stavka 2. ovoga Pravilnika.
Inspektori, u obavljanju poslova iz svog djelokruga, surađuju s tijelima državne
uprave, a osobito s inspekcijskim službama, radi usklađivanja planova rada,
razmjene podataka i iskustava, s ciljem osiguranja provedbe obuhvatnijih i
učinkovitijih inspekcijskih nadzora.

Članak 6.

Stručni nadzor obavlja se kao redovni i izvanredni nadzor.
Način i opseg provođenja stručnog nadzora uvjetovan je vrstom i brojem korisnika
kojima se pružaju usluge skrbi izvan vlastite obitelji, vrstom pružatelja
navedene usluge te brojem i strukturom stručnih radnika.

Članak 7.

Redovni nadzor provodi se sukladno godišnjem i mjesečnom programu redovnog
nadzora.
Izvanredni nadzor provodi se na temelju podneska korisnika, članova obitelji
korisnika ili zakonskog zastupnika, tijela upravljanja, radnika, državnih tijela
i tijela jedinica lokalne i područne (regionalne) samouprave i drugih pravnih i
fizičkih osoba.
Izvanredni nadzor provodi se i u drugim slučajevima ako ministar ocijeni da je
to potrebno.
Inspektor obavješćuje predlagatelja izvanrednog nadzora o izvršenom nadzoru,
osim u slučaju kada predlagatelj nije dao svoje podatke na koju bi se obavijest
mogla dostaviti.

Članak 8.

Stručni nadzor u smislu ovoga Pravilnika obuhvaća:
– neposredan pregled opreme i prostora u odnosu na propisane uvjete u kojima se
pružaju usluge skrbi izvan vlastite obitelji,
– neposredan uvid u vođenje propisane evidencije i dokumentacije,
– uvid u broj i strukturu zaposlenih radnika u odnosu na propisane uvjete,
– neposredan uvid u rad stručnih radnika s korisnicima i
– uvid u rad stručnih tijela pravnih osoba koje pružaju usluge skrbi izvan
vlastite obitelji.

Članak 9.

Nadzor se obavlja nad cjelokupnim stručnim radom doma socijalne skrbi,
obiteljskog doma, centra za pomoć i njegu te druge pravne i fizičke osobe koje
pružaju usluge skrbi izvan vlastite obitelji.
Nadzor nad stručnim radom može se obavljati i nad pojedinim stručnim područjem
iz djelatnosti doma socijalne skrbi, vjerske zajednice ili udruge koja pruža
usluge skrbi izvan vlastite obitelji za više vrsta korisnika ili nadzor nad
provođenjem stručnog rada u odnosu na određenog korisnika ili grupu korisnika u
pravnoj ili fizičkoj osobi.

Članak 10.

O izvršenom pregledu i utvrđenom stanju inspektor sastavlja zapisnik koji
sadrži:
– podatke o početku nadzora,
– podatke o pravnoj ili fizičkoj osobi koja obavlja djelatnost socijalne skrbi,
– podatke o odgovornoj osobi u pravnoj osobi,
– podatke o korisnicima,
– podatke o obavljenim nadzornim radnjama,
– izjave odgovorne osobe, radnika, korisnika i drugih osoba,
– podatke o usmeno izrečenim mjerama,
– druge podatke koji su od značaja za provedbu nadzora,
– podatke o završetku nadzora.

Članak 11.

Inspektor je ovlašten rješenjem narediti mjere za otklanjanje utvrđenih
nepravilnosti u određenom roku.
U slučaju postojanja neposredne opasnosti za zdravlje ili život ljudi, inspektor
donosi usmeno rješenje i odmah naređuje njegovo izvršenje.
Na donošenje i izvršenje rješenja primjenjuju se odredbe Zakona o općem upravnom
postupku.

Članak 12.

O obavljenom nadzoru i poduzetim mjerama inspektori su obvezni voditi očevidnik
koji sadrži sljedeće podatke:
– klasa i urbroj,
– naziv i adresa ustanove, odnosno pravne ili fizičke osobe,
– datum provođenja inspekcijskog nadzora,
– povod za provođenje inspekcijskog nadzora,
– utvrđeno činjenično stanje,
– upravno rješenje kojim su naređene mjere,
– podatke o upravnom sporu, ako je pokrenut,
– podatke o kontrolnom nadzoru nad izvršenjem mjera iz rješenja,
– prijava nadležnom tijelu,
– napomene.

Članak 13.

Postupci koji se mogu provoditi u stručnom nadzoru su:
– pregled prostora i opreme u odnosu na propisane uvjete (obavlja se uvid u
cjelokupni prostor),
– analiza sadržaja evidencije i dokumentacije o stručnom radu,
– promatranje i opažanje provođenja stručnog rada,
– individualni i grupni razgovor s korisnicima i radnicima i/ili drugim osobama
koje pružaju usluge,
– uzimanje izjava,
– fokus grupe,
– anketiranje (upitnici za radnike i korisnike),
– skale procjena,
– prikupljanje informacija od drugih fizičkih i pravnih osoba povezanih s
predmetom inspekcijskog nadzora.

I. ZAJEDNIČKI SADRŽAJ STRUČNOG NADZORA

Članak 14.

Zajednički sadržaj stručnog nadzora obuhvaća nadzor nad:
a) prostorom i opremom
– uvid u prostor i opremu pružatelja usluge skrbi izvan vlastite obitelji, radi
kontrole udovoljavaju li propisanim uvjetima,
– uvid u održavanje i korištenje prostora i opreme,
a) brojem i vrstom stručnih i drugih radnika
– uvid u dokumentaciju kojom se utvrđuje broj i vrsta stručnih radnika u odnosu
na propisane uvjete (stručna sprema, zvanje, stručni ispiti, dodatna stručna
usavršavanja i dr.),
– uvid u organizaciju stručnog rada, te utvrđivanje usklađenosti dnevne, tjedne
i godišnje organizacija rada sa zakonom, drugim propisom i općim aktom pravne
osobe, te pokrivenost smjena odgovarajućim stručnim radom i prilagođenost
potrebama korisnika).
b) stručnim tijelima doma
– uvid u dokumentaciju o sastavu, radu i načinu donošenja odluka, te praćenje
njihovog provođenja, sukladno ovlaštenjima stručnih tijela doma.

II. POSEBNI SADRŽAJ STRUČNOG NADZORA PREMA VRSTAMA KORISNIKA

*1. Djeca i mladež bez odgovarajuće roditeljske skrbi*
Članak 15.

Sadržaj stručnog nadzora nad pružanjem usluga skrbi izvan vlastite obitelji
djeci i mladeži bez roditelja ili koju roditelji zanemaruju ili zlorabe svoje
roditeljske dužnosti obuhvaća:
– analizu kućnog reda (pravila, dnevni ritam, fleksibilnost);
– analizu postupka prijama i praćenja adaptacije novih korisnika (kriteriji za
prijam i smještaj u odgojnu skupinu, pribavljena dokumentacija, upoznavanje s
radnicima, korisnicima i kućnim redom, uključivanje u predškolske i školske
ustanove, pružena pomoć u procesu adaptacije, izvršitelji),
– analizu provođenja individualnih programa u radu s korisnikom (izrada i
prilagođavanje, primjerenost potrebama i sposobnostima korisnika, uključenost
korisnika i informiranje o svim postupcima koji se vode u zaštiti njegovih
prava, ciljevi, metode, sadržaj, trajanje, izvršitelji, evaluacija),
– analizu provedbe i primjerenosti programa (godišnjih, mjesečnih, za odgojnu
skupinu),
– brigu o zdravlju korisnika (praćenje zdravstvenog stanja, organiziranje i
pružanje zdravstvenih usluga, podjela terapije),
– analizu grupnih procesa u odgojnim skupinama (grupna atmosfera, dinamika,
kohezija, osiguravanje privatnosti korisnika),
– analizu primjenjivanih metoda nagrađivanja i kažnjavanja,
– utvrđivanje pritužbenih postupaka korisnika (mogućnosti pritužbe, uvažavanje i
njihovo rješavanje),
– utvrđivanje međusobnih odnosa korisnika i radnika i/ili drugih osoba koje
pružaju usluge (međusobna suradnja i uvažavanje, obzirno postupanje odraslih,
pružanje sigurnosti korisniku i zaštita od svih oblika tjelesnog i duševnog
nasilja, omogućavanje korisniku izražavanja vlastitog mišljenja, slobode misli i
vjere),
– uvid u organizaciju slobodnog vremena (način korištenja slobodnog vremena,
osigurano vrijeme za igru, druženje s prijateljima, mogućnost informiranja,
organizirane slobodne aktivnosti u domu ili u drugoj pravnoj ili fizičkoj osobi
i izvan njega, uključenost korisnika),
– utvrđivanje održavanja susreta i druženja korisnika s roditeljima i rodbinom
(način, učestalost, kvaliteta),
– analizu postupaka pri prekidu smještaja korisnika (način pripreme za otpust,
pružanje potpore, izvršitelji),
– suradnju s roditeljima, rodbinom, nadležnim centrima i ostalim ustanovama u
koje su korisnici uključeni (multidisciplinarni pristup, uključenost vanjskih
stručnjaka),
– edukacije i stručno osposobljavanje radnika i/ili drugih osoba koje pružaju
usluge.

*2. Djeca i mladež s poremećajima u ponašanju*
Članak 16.

Sadržaj stručnog nadzora nad pružanjem usluga skrbi izvan vlastite obitelji
djeci i mladeži s poremećajima u ponašanju obuhvaća:
– analizu prijama i adaptacije novih korisnika (zakonska osnova smještaja,
propisana dokumentacija),
– dijagnostiku i opservaciju korisnika,
– analizu propisane evidencije i dokumentacije,
– stručne postupke, kompetencije, multidisciplinarni pristup,
– primjenu načela i principa odgoja, utemeljenost pedagoških postupaka,
– primjenu programa u radu s korisnicima (primjerenost, ciljevi, metode,
sadržaji, uključivanje u različite aktivnosti, trajanje programa),
– primjenu programa (godišnjih, mjesečnih, za skupinu, individualnih,
primjerenost, usmjerenost na osobnost, podupiru li i razvijaju sposobnosti
korisnika),
– kriterije za smještaj u odgojne skupine (struktura korisnika po dobi, spolu,
dijagnozama, brojnost skupine),
– uvid u grupne procese (grupna atmosfera, kohezija, dinamika),
– efikasnost i trajnost stimulacije razvoja korisnika (emocionalnog,
kognitivnog, fizičkog razvoja) kroz primjenu različitih metoda i sadržaja rada,
– način provođenja slobodnog vremena korisnika,
– briga o zdravlju (podjela terapije, praćenje općeg zdravstvenog stanja,
organizacija pružanja zdravstvene skrbi i njege),
– uključenost korisnika u obrazovni proces,
– poštovanje osobnosti i dostojanstva korisnika,
– upoznavanje korisnika s pravima, pravo na informiranje,
– sustav discipliniranja i nagrađivanja,
– kućni red (pravila, dnevni ritam, fleksibilnost),
– postupak zadržavanja korisnika protiv njegove volje,
– socijalni razvoj (interakcije s okolinom),
– postupak pri prekidu smještaja,
– suradnja s nadležnim centrima za socijalnu skrb i sudovima za mladež,
– suradnja s roditeljima i drugim članovima obitelji, te njihova uključenost
(članova obitelji) u proces resocijalizacije, odgoja,
– analizu dokumentacije iz koje je razvidan način i oblici suradnje sa centrima
za socijalnu skrb, školama, zdravstvenom službom, policijom, nadležnim općinskim
odvjetništvom, sudovima i drugim nadležnim tijelima,
– uključenost vanjskih stručnjaka,
– edukacije i stručno osposobljavanje radnika i/ili drugih osoba koje pružaju
usluge.

*3. Osobe s tjelesnim ili mentalnim oštećenjem*
Članak 17.

Sadržaj stručnog nadzora nad pružanjem usluga skrbi izvan vlastite obitelji
osobama s tjelesnim ili mentalnim oštećenjem obuhvaća:
– uvid i analizu propisane evidencije i dokumentacije,
– uvid u izbor metoda, oblika i postupaka rada stručnih radnika,
– analizu kriterija za formiranje skupina,
– njegu i zbrinjavanje (hranjenje, kupanje i njega, prevencija komplikacija
dugotrajnog ležanja, održavanje higijene i dr.),
– brigu o zdravlju (podjela terapije, praćenje općeg zdravstvenog stanja,
organiziranje pružanja zdravstvenih usluga i dr.),
– psihosocijalnu rehabilitaciju (prijem i otpust korisnika, dijagnostika i
opservacija, praćenje razdoblja adaptacije, individualni plan, individualni i
grupni rad s korisnikom u odnosu na profil stručnih radnika, pomoć u održavanju,
razvijanju i unapređenju socijalnih veza u pravnoj ili fizičkoj osobi kod koje
je smješten i izvan nje, pomoć pri zadovoljavanju svakodnevnih potreba, pomoć
pri rješavanju konfliktnih i drugih kriznih situacija, poticanje i održavanje
komunikacijskih i socijalnih vještina, održavanje i usvajanje vještina
samozbrinjavanja, planiranje, priprema i uvježbavanje vještina za spremnost i
prihvaćanje drugih oblika skrbi, uklanjanje ili smanjivanje govorno-jezičnih
poteškoća, evaluaciju i prilagodbu individualnog plana i osobno uključivanje u
provedbu, osposobljavanje u svrhu održavanja stečenih funkcija i znanja,
osposobljavanje u svrhu usvajanja novih znanja i vještina, provođenje postupaka
u svrhu osamostaljivanja korisnika, te njihovog uključivanja u aktivnosti
dnevnog života, sudjelovanje u pripremi i organiziranju raznih sportskih i
rekreacijskih aktivnosti – rad s korisnicima, sudjelovanje u pripremi i
organiziranju prigodnih kulturnih priredbi – rad s korisnicima, individualne i
grupne glazbene i likovne aktivnosti, uključivanje u radne aktivnosti),
– poštivanje osobnosti i dostojanstva korisnika,
– interpersonalne vještine za stvaranje odnosa (odnos radnika i/ili drugih osoba
koje pružaju usluge – korisnik, međusobni odnosi stručnih i drugih radnika i/ili
drugih osoba koje pružaju usluge),
– suradnju s ustanovama socijalne skrbi, zdravstva, obrazovanja i dr.,
– uključenost vanjskih stručnjaka, te članova obitelji korisnika u proces
psihosocijalne rehabilitacije korisnika,
– uključivanje korisnika u lokalnu zajednicu, te razvijanje vještina za život u
lokalnoj zajednici,
– uvažavanje privatnosti korisnika i tajnosti podataka o korisniku;
– pritužbeni postupci korisnika (mogućnosti, rješavanje istih);
– dostupnost informacija i mogućnost slobodne komunikacije, mogućnost održavanja
socijalnih kontakata (telefoniranje, posjete, izlasci, vjerski obredi);
– sustav zagovaranja prava korisnika;
– edukaciju i stručno osposobljavanje radnika i/ili drugih osoba koje pružaju
usluge.

*4. Starije i nemoćne osobe*
Članak 18.

Sadržaj stručnog nadzora nad pružanjem usluga skrbi izvan vlastite obitelji
starijim ili nemoćnim osobama obuhvaća:
– uvid i analizu propisane evidencije i dokumentacije,
– uvid u izbor metoda, oblika i postupaka rada stručnih radnika,
– uvid u stručni rad (postupak prilagodbe korisnika prilikom prijema i otpusta;
praćenje razdoblja adaptacije; individualni plan, praćenje i prilagodba
individualnog plana; individualni i grupni rad stručnih radnika s korisnicima;
pomoć korisnicima u održavanju, razvijanju i unapređenju socijalnih veza u
pravnoj ili fizičkoj osobi kod koje je smješten i izvan nje; pomoć pri
zadovoljavanju svakodnevnih potreba; pomoć pri rješavanju konfliktnih i drugih
kriznih situacija; održavanje i usvajanje vještina samozbrinjavanja i očuvanje
stečenih funkcija i vještina; uključivanje korisnika u aktivnosti dnevnog
života; pomoć korisnicima pri obavljanju svakodnevnih aktivnosti; analiza
planova rada za svaku slobodnu aktivnost, sudjelovanje u pripremi i
organiziranju raznih sportskih i rekreacijskih, likovno-glazbenih i dr.
aktivnosti, prigodnih kulturnih priredbi – rad s korisnicima,
– njegu i zbrinjavanje (pomoć pri hranjenju, kupanje i njega, prevencija
komplikacija dugotrajnog ležanja, održavanje higijene),
– brigu o zdravlju (podjela terapije, praćenje općeg zdravstvenog stanja,
osiguranje dostupnosti zdravstvenih usluga),
– prehranu prilagođenu zdravstvenom stanju i potrebama korisnika,
– psihosocijalnu rehabilitaciju uz poštivanje osobnosti i dostojanstva
korisnika,
– interpersonalne vještine za stvaranje odnosa (odnos radnik –
korisnik, međusobni odnosi stručnih i drugih radnika – radnika i/ili drugih
osoba koje pružaju usluge),
– suradnju s ustanovama socijalne skrbi, zdravstva i drugim pravnim i fizičkim
osobama,
– uključivanje korisnika u lokalnu zajednicu,
– uvažavanje privatnosti korisnika i tajnosti podataka o korisniku,
– pritužbene postupke korisnika (mogućnosti, rješavanje istih),
– dostupnost informacija i mogućnost slobodne komunikacije, mogućnost održavanja
socijalnih kontakata (telefoniranje, posjete, izlasci, vjerski obredi),
– sustav zagovaranja prava korisnika,
– poštivanje kućnog reda,
– edukaciju i stručno osposobljavanje radnika i/ili drugih osoba koje pružaju
usluge.

*5. Psihički bolesne odrasle osobe*
Članak 19.

Sadržaj stručnog nadzora nad pružanjem usluga skrbi izvan vlastite obitelji
psihički bolesnim osobama obuhvaća:
– uvid i analizu propisane evidencije i dokumentacije,
– uvid u izbor metoda, oblika i postupaka rada stručnih radnika,
– njegu i zbrinjavanje (pomoć pri hranjenju, kupanje i njega, prevencija
komplikacija dugotrajnog ležanja, održavanje higijene),
– brigu o zdravlju (podjela terapije, praćenje općeg zdravstvenog stanja,
osiguranje dostupnosti zdravstvenih usluga),
– psihosocijalnu rehabilitaciju (postupak prilagodbe korisnika prilikom prijema
i otpusta; dijagnostika i opservacija, praćenje razdoblja adaptacije;
individualni plan, evaluacija i prilagodba individualnog plana i osobno
uključivanje korisnika u provedbu; individualni i grupni rad stručnih radnika s
korisnikom; pomoć korisnicima u održavanju, razvijanju i unapređenju socijalnih
veza u pravnoj ili fizičkoj osobi kod koje je smješten i izvan nje; pomoć pri
zadovoljavanju svakodnevnih potreba; pomoć pri rješavanju konfliktnih i drugih
kriznih situacija; poticanje i održavanje komunikacijskih i socijalnih vještina
korisnika, održavanje i usvajanje vještina samo­zbrinjavanja; priprema korisnika
i uvježbavanje vještina za spremnost i prihvaćanje drugih oblika skrbi;
osposobljavanje korisnika u svrhu održavanja stečenih funkcija i znanja, te
usvajanja novih znanja i vještina; provođenje postupaka u svrhu osamostaljivanja
korisnika, te njihovog uključivanja u aktivnosti dnevnog života, poticanje
usvajanja i održavanja vještina brige o sebi; pomoć korisnicama pri obavljanju
svakodnevnih aktivnosti; analiza planova rada za svaku slobodnu aktivnost,
sudjelovanje u pripremi i organiziranju raznih sportskih i rekreacijskih,
likovno-glazbenih i dr. aktivnosti, prigodnih kulturnih priredbi – rad s
korisnicima; svladavanje novih vještina potrebnih za uključivanje u radne
aktivnosti i dr.),
– poštivanje osobnosti i dostojanstva korisnika,
– interpersonalne vještine za stvaranje odnosa (odnos radnik –
korisnik, međusobni odnosi stručnih i drugih radnika – radnika i/ili drugih
osoba koje pružaju usluge),
– suradnja s ustanovama socijalne skrbi, zdravstva i drugim pravnim i fizičkim
osobama,
– uključivanje korisnika u lokalnu zajednicu, te razvijanje vještina za život u
lokalnoj zajednici,
– uvažavanje privatnosti korisnika i tajnosti podataka o korisniku,
– pritužbene postupke korisnika (mogućnosti, rješavanje istih),
– dostupnost informacija i mogućnost slobodne komunikacije, mogućnost održavanja
socijalnih kontakata (telefoniranje, posjete, izlasci, vjerski obredi),
– sustav zagovaranja prava korisnika,
– poštivanje kućnog reda,
– edukacije i stručno osposobljavanje radnika i/ili drugih osoba koje pružaju
usluge.

*6. Djeca i odrasle osobe – žrtve obiteljskog nasilja*
Članak 20.

Sadržaj stručnog nadzora nad pružanjem usluga skrbi izvan vlastite obitelji
djeci i odraslim osobama – žrtve obiteljskog nasilja obuhvaća:
– analizu prijama i adaptacije novih korisnika (termini za prijam, zakonska
osnova smještaja, propisana dokumentacija, način uključivanja),
– analizu kriterija za smještaj korisnika,
– primjenu programa u radu s korisnicima (primjerenost, ciljevi, metode,
sadržaj, uključivanje u različite aktivnosti unutar i izvan doma, trajanje
programa);
– primjenu načela i principa odgoja smještene djece (praćenje i nadzor odgojnih
metoda roditelja i pomoć pri razvoju roditeljskih vještina);
– kontrolu primjene Konvencije o pravima djeteta i Europske konvencije o
ljudskim pravima,
– upoznavanje korisnika s pravima iz područja socijalne skrbi, obiteljsko-pravne
zaštite, prekršajne i kaznenopravne zaštite žrtava obiteljskog nasilja i drugim
pravima, te pravo na informiranje,
– analizu dokumentacije iz koje je razvidan način i oblici suradnje sa centrima
za socijalnu skrb, policijom, nadležnim općinskim odvjetništvom, sudovima i
drugim nadležnim tijelima,
– nadzor nad provedbom zaštite privatnosti korisnika,
– analizu individualnih planova korisnika (donošenje, praćenje, evaluacija) s
posebnim naglaskom na donošenje i provedbu plana ekonomskog osnaživanja
korisnika,
– nadzor nad donošenjem sigurnosnog plana doma i individualnih sigurnosnih
planova korisnika,
– stručne postupke, kompetencije, utemeljenost pedagoških postupaka,
– provedbu programa (godišnjih, mjesečnih, individualnih; primjerenost,
usmjerenost na osobnost, podupiru li i razvijaju li sposobnosti korisnika),
– kućni red (pravila, dnevni ritam, fleksibilnost),
– uvid u grupne procese (grupna atmosfera, grupna dinamika, kohezija),
– pritužbene postupke korisnika (mogućnosti pritužbe, njihovo rješavanje),
– postupke pri prekidu smještaja i priprema za život izvan pravne ili fizičke
osobe kod koje je smješten,
– multidisciplinarni pristup,
– uključenost vanjskih stručnjaka,
– evaluaciju,
– edukacije i stručno osposobljavanje radnika i/ili drugih osoba koje pružaju
usluge,
– analizu načina rješavanja konfliktnih i drugih kriznih situacija.

*7. Ovisnici o alkoholu, drogama i drugim opojnim sredstvima*
Članak 21.

Sadržaj stručnog nadzora nad pružanjem usluga skrbi izvan vlastite obitelji
ovisnicima o alkoholu, drogama i drugim opojnim sredstvima obuhvaća:
– analizu kućnog reda (pravila, dnevni ritam, fleksibilnost),
– analizu postupka prijema i praćenja adaptacije novih korisnika (kriteriji za
prijam, pribavljena dokumentacija, upoznavanje s radnicima, korisnicima i kućnim
redom, pružena pomoć u procesu adaptacije, izvršitelji, evaluacija),
– analizu provođenja individualnih programa u radu s korisnikom (izrada i
prilagođavanje, primjerenost potrebama i sposobnostima korisnika, uključenost
korisnika i informiranje o svim postupcima koji se vode u zaštiti njegovih
prava, uključivanje u proces obrazovanja, psihosocijalni tretman,
radno-okupacijske aktivnosti, ciljevi, metode, sadržaj, trajanje, izvršitelji,
evaluacija),
– analizu provedbe i primjerenosti programa (godišnjih, mjesečnih),
– analizu utemeljenosti primjenjivanih stručnih postupaka (primjena
psihoterapijskih tehnika, metoda individualnog i grupnog rada, edukativno-suportivne
terapije),
– brigu o zdravlju korisnika (redovito praćenje zdravstvenog stanja, kontrola
apstinencije, organiziranje i pružanje zdravstvenih usluga, podjela terapije),
– analizu grupnih procesa (grupna atmosfera, dinamika, kohezija, osiguravanje
privatnosti korisnika),
– utvrđivanje pritužbenih postupaka korisnika (mogućnosti pritužbe, uvažavanje i
njihovo rješavanje),
– utvrđivanje međusobnih odnosa korisnika i neposrednih pružatelja usluga
(međusobna suradnja i uvažavanje, obzirno postupanje, rješavanje konflikata,
pružanje sigurnosti korisniku i zaštita od svih oblika tjelesnog i duševnog
nasilja, omogućavanje korisniku izražavanja vlastitog mišljenja, slobode misli i
vjere),
– uvid u organizaciju slobodnog vremena (način korištenja slobodnog vremena,
druženje s prijateljima, mogućnost informiranja, organizirane slobodne
aktivnosti domu, kontakti s lokalnom zajednicom, uključenost korisnika u
aktivnosti),
– analizu razloga prijevremenog napuštanja doma,
– analizu evaluacije uspješnosti tretmana,
– analizu postupaka pri prekidu smještaja korisnika (način pripreme za otpust,
socijalna reintegracija, pružanje potpore, izvršitelji),
– suradnju pružatelja usluga smještaja i savjetovališni rad s obitelji
korisnika, suradnja s nadležnim centrima, sudovima, zdravstvenim i ostalim
ustanovama u koje su korisnici uključeni (multidisciplinarni pristup,
uključenost vanjskih stručnjaka),
– edukaciju i stručno osposobljavanje radnika i/ili drugih osoba koje pružaju
usluge, te supervizijska pomoć ovlaštene kvalificirane osobe, najmanje jednom u
šest mjeseci.

Članak 22.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/08-01/42
Urbroj: 534-07-08-1
Zagreb, 1. srpnja 2008.

Ministar
**mr. Darko Milinović, dr. med.**, v. r.

Pravilnik, NN 79/2008-2591
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)